**OS/2** (*Operating System/2*) oli IBM:n ja Microsoftin aluksi yhteistyössä kehittämä, sittemmin IBM:n yksinään tahollaan tukema moniajava käyttöjärjestelmä. OS/2 oli tarkoitettu IBM PS/2-sarjan tietokoneille ja muille kehittyneille IBM PC -yhteensopiville koneille. 

Microsoft aloitti Windows NT -projektin korvaajaksi OS/2 versiolle 2 ja sen pääasiallinen ohjelmointirajapinta oli OS/2:n Presentation Manager -rajapinta.
Windows 3.0:n menestyksen myötä Microsoft keskittyi Windows-yhteensopivuuteen ja vetäytyi OS/2:sta. Microsoft käytti muun muassa IBM:n DDE-pohjaisia OLE- ja COM-ratkaisuja ja päätyi laajaan ristiinlisensointiin.

OS/2 tuki omien 32-bittisten sovellusten lisäksi vanhempia 16-bittisiä Windows-ohjelmia ja perinteisiä tekstipohjaisia DOS-ohjelmia.

Kehitys
-------

Ensimmäinen versio 1.0 julkaistiin 1987 komentorivipohjaisena ilman graafista käyttöliittymää. *Presentation Manageriksi* nimetty liittymä tuli version 1.1 mukana 1988. Ensimmäisessä 32-bittisessä versiossa 2.0 esiteltiin uusittu objektiorientoitunut työpöytäympäristö *Workplace Shell*. 1994 IBM nimesi käyttöjärjestelmäversion 3.0 uudelleen OS/2 Warpiksi Star Trekin mukaan myynnin edistämiseksi ja uuden alun merkiksi. Kolmosversiossa oli mukana laaja ohjelmistopaketti, kuten *IBM Works* -toimisto-ohjelmisto ja Internet-työkalut. Imagonkohotus ei kuitenkaan tuonut lisää käyttäjiä, vaikka versiossa 4.0 esiteltiin puheentunnistus ja Java-tuki. 

Nykyään OS/2 on käytössä vakautensa ansiosta joissakin erityistehtävissä, kuten ydinvoimaloissa, pankkiautomaateissa ja lennonjohdossa*lähde?*. Viimeinen IBM-päivitys 4.52 OS/2 Warp 4:lle julkaistiin 2001. IBM lopetti OS/2:n myynnin 23. joulukuuta 2005 ja maksuttoman tuen 31. joulukuuta 2006. Serenity Systems kehitti OS/2:een perustuvaa eComStationia, jonka vakaa versio 1.2 julkaistiin vuonna 2004 ja viimeinen julkisesti saatava versio 2.1 vuonna 2011. Arca Noae julkaisee OS/2 Warp 4:ään perustuvaa ArcaOS-käyttöjärjestelmää.

Avoimen lähdekoodin yhteisö on pyytänyt IBM:ltä OS/2:n vapauttamista kokonaan tai osittain, mutta hankaluutena on käyttöjärjestelmän sisältämä Microsoftilta lisensoitu koodi.

OS/2:n häviö
------------

Ennen Windows 95:n julkaisua Microsoft painosti IBM:ää lopettamaan OS/2:n kehittämisen. IBM kieltäytyi Lotus Smart Suiten julkaisun viivästyttämisestä.
IBM allekirjoitti sopimuksen Windows 95 -lisenssille 15 minuuttia ennen sen julkaisua, josta johtuen IBM myöhästyi yhdestä myyntisesongista. Tämä johti kiistaan Microsoftin ja IBM:n välille.

IBM toi OS/2:n markkinoille vuonna 1987 ja kesti vielä vuoden että sille tuli sovellusohjelmia markkinoille.

On monia syitä, miksi OS/2 ei lopulta lyönyt läpi työpöytäkäytössä. Auki revennyt juopa kahden kehittäjätahon IBM:n ja Microsoftin välillä hankaloitti käyttöjärjestelmän markkinointia. Yrityskulttuurien välinen ero oli tuntuva: IBM halusi kehittää ja koekäyttää ohjelmia ennen julkaisua, kun taas Microsoftilla uskottiin mutkattomiin *ad-hoc* -ratkaisuihin. IBM:n väärin ajoitetut, julkaisua pitkittäneet valinnat ohjelman kehitystyössä, kuten painopisteen siirtäminen liian varhaisessa vaiheessa *Presentation Managerista* muistisyöppöön *Workplace Shelliin*, hukkasi tärkeän markkinaedun ennen Windows 3.0:n julkistamista.*lähde?* PowerPC:lle kehitetty versio OS/2:sta, *Workplace OS*, osoittautui sekin harhapoluksi, mikä vei resursseja OS/2:lta ja hämmensi kuluttajia. Edes valtavan monelle alueelle levittäytyneen IBM:n sisällä tuki OS/2:n kehitystyölle ei ollut aina selviö. Lopulta taloudelliset etunäkökohdat olivat kehittäjille vastakkaiset. Onnistuessaan OS/2 olisi ollut uhka Microsoftin tukemalle Windows-käyttöjärjestelmälle, minkä vuoksi yhtiö turvautui kyseenalaisiin kilpailukeinoihin. Microsoft heikensi uusien Windows-sovellusten ja OS/2:n yhteensopivuutta Win32s-rajapinnalla ja vaikeutti OS/2:n saatavuutta vaatimalla ohjelmistolisenssistä korotettua hintaa, mikäli valmistaja tarjosi kilpailevaa käyttöjärjestelmävaihtoehtoa esiasennettuna. Muna-kana-ilmiö toimi OS/2:n yleistymistä vastaan, sillä kuluttajat eivät olleet valmiita siirtymään OEM-valmistajien huonosti tukemaan käyttöjärjestelmään ja valmistajat eivät halunneet tukea tuotetta, jolle ei nähty olevan kriittistä massaa. IBM PC -yhteensopivat valmistajat suhtautuivat IBM:n julkistukseen, jossa uutta käyttöjärjestelmää, PS/2-laitealustaa ja Micro Channel Architecture -väylää (MCA) markkinoitiin yhdessä, yrityksenä siirtyä suljettuun tekniikkaan.

Pelit
-----

*Pääartikkeli: Luettelo OS/2-peleistä*
Alustalle julkaistiin joitakin pelejä ja osa muille alustoista julkaistuista toimi asetuksia muuttamalla.

Lähteet
-------

1. 1 2  Russinovich, Mark E. & Solomon, David A.: *Windows Internals*, s. 3. Microsoft.
2. ↑  Nathan's Toasty Technology page: Graphical User Interface Gallery - OS/2, haettu 17.7.2009"OS/2 Version 1.3 was released in 1991 and it was at this time that Microsoft and IBM split up and went their own directions with the OS. IBM went on to produce IBM OS/2 Version 2, and Microsoft took some of the technology and used it to produce Windows NT."
3. 1 2  Norloff's OS/2BBS.com - OS/ Warp *os2bbs.com*.  Arkistoitu. ""Windows NT was partially based on the OS/2 work that they did for IBM, and Windows 95 also borrows heavily from this code."" Viitattu 17.7.2009. (englanniksi)
4. ↑   IBM - OS/2 Warp, haettu 20.6.2008"Effective December 23, 2005, the products are withdrawn from marketing and the product CDs will no longer be available. End of Standard Support for both products is December 31, 2006. Support beyond December 31, 2006, will be available for a fee via Service Extensions or Total Content Ownership offerings."
5. ↑  OS2 World: Status update on eComStation 2.0 (Martin Iturbide, 30.6.2009 ), haettu 17.7.2009
6. ↑  FAQ *arcanoae.com*. Viitattu 18.6.2020. (englanniksi)
7. ↑  About ArcaOS *arcanoae.com*. Viitattu 18.6.2020. (englanniksi)
8. ↑  OS2 World: Petition (Kim Haverblad, 2.12.2007), haettu 17.7.2009
9. 1 2 3 4  Elizabeth Wasserman: MS/DoJ: Microsoft urged IBM to yank Smart Suite *pcworld.idg.com.au*.  8.6.1999. Viitattu 5.12.2021. (englanniksi)
10. ↑  How the IBM PC Won, Then Lost, the Personal Computer Market *spectrum.ieee.org*.  21.7.2021. Viitattu 13.8.2021. (englanniksi)
11. ↑  History of OS/2: Why OS/2 Failed *pages.prodigy.net*.  Arkistoitu. Viitattu 15.7.2009. (englanniksi)
12. ↑  OS/2 Games Setting Archive *gamezero.com*. Viitattu 1.6.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **OS/2**.
* IBM:n virallinen OS/2 sivu(englanniksi)
* OS/2:n historia(englanniksi)
* Tapsan OS/2 -sivut
* Hobbesin OS/2-ohjelmien arkisto(englanniksi)

IBM PC

|  |  |
| --- | --- |
| Mallit | 
* IBM PC 5150
* IBM PC/XT
* IBM PCjr
* IBM PC/AT
* IBM PS/2
* IBM PS/1
* IBM Aptiva

 |
| Käyttöjärjestelmät | 
* PC-DOS
* OS/2

 |
| Katso myös | IBM PC -yhteensopiva tietokone |